Na temelju članka 81. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20) i članka 80. Statuta Srednje škole Ban Josip Jelačić Nastavničko vijeće na sjednici održanoj 12. prosinca 2022. godine donosi:

**Pravilnik o kriterijima za odobrenje odgovaranja po dogovoru**

**te uvjetima i načinima njegovog provođenja**

Članak 1.

Odobrenje odgovaranja po dogovoru povlastica je za učenike koji postižu izvrsne rezultate u izvanškolskim aktivnostima (glazbi, sportu ili plesu i dr.) ili imaju specifične zdravstvene okolnosti. Za učenike s izvrsnim izvanškolskim rezultatima, cilj je usklađivanje svladavanja nastavnih programa u srednjoškolskom obrazovanju s iznimnim angažmanom u izvanškolskim obvezama. Za učenike sa specifičnim zdravstvenim okolnostima cilj je uspješno napredovanje u svladavanju redovnih školskih obaveza u skladu s njihovim potrebama, a kao dio odgojno-obrazovne potpore u školi.

Članak 2.

Odluku o odgovaranju po dogovoru donosi Razredno vijeće i to:

* učenicima koji sudjeluju na sportskim natjecanjima državne i međunarodne razine, učenicima koji su članovi mlađih kategorija sportskih reprezentacija Republike Hrvatske ili učenicima koje nacionalni sportski savezi tretiraju kao iznimno darovite sportaše
* učenicima umjetničkih (glazbenih, baletnih ili plesnih) škola koji se natječu na natjecanjima državne i međunarodne razine
* učenicima srednjih umjetničkih škola.

Članak 3.

U svrhu priznavanja mogućnosti odgovaranja po dogovoru učenik / roditelj treba podnijeti zamolbu Razrednom vijeću za odobrenje odgovaranja po dogovoru.

Ukoliko učenik predaje zamolbu ona mora uključivati i potpis suglasnosti roditelja.

Zamolba se predaje razredniku do kraja rujna tekuće školske godine, a uz nju je potrebno priložiti odgovarajuću dokumentaciju.

Iznimno, učenici koji tijekom godine pribave odgovarajuću dokumentaciju mogu zamolbu predati i nakon rujna tekuće školske godine.

Članak 4.

Pod odgovarajućom dokumentacijom smatraju se:

* kategorizacija Hrvatskog olimpijskog odbora
* potvrda nacionalnog sportskog saveza pojedinog sporta o redovitim treninzima i pripremanju za natjecanja na državnoj i međunarodnoj razini ili sudjelovanju u sportskim reprezentacijama Republike Hrvatske ili statusu iznimno darovitog sportaša svoje generacije (potvrdu potpisuje predsjednik ili tajnik nacionalnog sportskog saveza, u njoj mora biti navedena visoka razina postignuća pojedinca prema nekoj od nabrojanih kategorija i odnosi se na tekuću školsku godinu)
* potvrda o upisu u srednju umjetničku školu - glazbenu, plesnu ili baletnu (potpisanu od strane ravnatelja škole i odnosi se na tekuću nastavnu godinu)
* potvrda o izvrsnosti u bavljenju glazbom, plesom ili baletom na državnoj i međunarodnoj razini za tekuću nastavnu godinu (potpisanu od strane ravnatelja umjetničke škole i odnosi se na tekuću nastavnu godinu)
* za učenike s rješenjem o odgovarajućem obliku školovanja prihvatljiva dokumentacija je Plan mjera odgojno-obrazovne otpore s preporukom stručne službe za odgovaranje po dogovoru.
* za učenike bez rješenja o odgovarajućem obliku školovanja potrebno je priložiti potvrdu školskog liječnika s preporukom za odgovaranje po dogovoru.

*Napomena:*

*Potvrde sportskih klubova, škola, društava ili udruga o samom bavljenju učenika nekom izvanškolskom aktivnošću nisu dostatne za odobravanje odgovaranja po dogovoru.*

Članak 5.

Odgovaranje po dogovoru se može odnositi na cijelu nastavnu godinu ili na određena razdoblja u nastavnoj godini, ovisno o priloženom planu nastave / treniranja / vježbanja i natjecanja na državnoj i međunarodnoj razini.

Učenici koji pohađaju srednju glazbenu, baletnu ili plesnu školu prema odobrenju Ministarstva znanosti i obrazovanja ostvaruju, zbog opsežne satnice, pravo odgovaranja po dogovoru za cijelu nastavnu godinu.

Učenici sa zdravstvenim specifičnostima u pravilu ostvaruju pravo odgovaranja po dogovoru za cijelu nastavnu godinu. Ukoliko se, pak, radi o akutnom zdravstvenom stanju pravo odgovaranja po dogovoru se može odnositi i samo na dio nastavne godine.

Članak 6.

Obaveza učenika / roditelja je, uz molbu i odgovarajuće potvrde, priložiti polugodišnji kalendar aktivnosti učenika koji potpisuje škola ili sportski klub (za I. polugodište najkasnije s početkom listopada, a za II. polugodište do sredine veljače).

Predmetni učitelj i učenik dogovorit će plan odgovaranja i pisanih provjera. Predmetni nastavnikom može pod bilješke u e-Dnevnik zapisati dogovor s učenikom (vrijeme, način, sadržaj ocjenjivanja nastavnog sadržaja).

U slučajevima unaprijed najavljenih opravdanih izostanaka ili bolesti, termini odgovaranja mogu se iznimno mijenjati u dogovoru s predmetnim nastavnikom.

Članak 7.

Dužnost učenika je voditi brigu o svojim obvezama, podsjetiti predmetnog nastavnika na dogovor i poštivati raspored dogovorenih termina. Ukoliko se učenik ne bude pridržavao dogovora s nastavnikom, plana odgovaranja i pisanih provjera, nastavnik može provjeriti učenikovo znanje na prvom sljedećem satu na kojem će učenik biti nazočan.

Članak 8.

U slučaju da je učeniku tijekom nastavne godine izrečena pedagoška mjera (opomene, ukora ili opomene pred isključenje), gubi pravo na dogovorno odgovaranje. Ako članovi Razrednog vijeća zaključe da učenik izbjegava provjere znanja i ne izvršava svoje obveze na zadovoljavajući način, odluka o dogovornom odgovaranju može se ukinuti na sjednici Razrednog vijeća.

Članak 9.

Učenik kojemu je odobreno odgovaranje po dogovoru bit će vrednovan prema kriterijima ocjenjivanja iz pojedinog predmeta koji se odnose na sve učenike. Povlastica odgovaranja po dogovoru ne podrazumijeva ublažavanje kriterija u odgojnom smislu kao ni u obrazovnom (u smislu smanjenja gradiva za nastavnu godinu ili u smislu više ocjene za istu razinu obrazovnih postignuća u odnosu na ostale učenike).

*Napomena:*

*Navedeno se ne odnosi na učenike s rješenjima o primjerenom obliku školovanja gdje su kriteriji individualizirani u odnosu na ostale učenike.*

 RAVNATELJ:

\_\_\_\_\_\_\_\_\_\_\_\_\_\_\_\_\_\_\_

dr.sc. Alan Labus, v.r.

KLASA: 011-03/22-02/03

URBROJ: 238/33-108-22-01

Zaprešić, 13.12.2022.